b'\n_START_ARTICLE_\nKrystyna Pettersson\n_START_PARAGRAPH_\nKrystyna Pettersson (10. tammikuuta 1930 \xe2\x80\x93 25. tammikuuta 2018) oli puolalaissyntyinen, vuodesta 1970 Ruotsissa asunut ja uuden asuinmaansa kansalaisuuden saanut s\xc3\xa4velt\xc3\xa4j\xc3\xa4. H\xc3\xa4nen s\xc3\xa4vellystuotantoonsa kuuluu omaa kamarimusiikkia ja sovituksia eri soittimille. Pianon ja harmonikan osuus korostuu tuotannossa, johon lis\xc3\xa4ksi kuuluu muun muassa lauluja ja kuoromusiikkia. Pettersson ty\xc3\xb6skenteli Ruotsissa my\xc3\xb6s musiikkipedagogina._NEWLINE_Pettersson suoritti p\xc3\xa4\xc3\xa4asialliset opintonsa Puolassa. Varhaisimmat oppinsa h\xc3\xa4n sai is\xc3\xa4lt\xc3\xa4\xc3\xa4n, joka oli konserttipianisti. Vuonna 2007 Pettersson sai Puolan tasavallan presidentin my\xc3\xb6nt\xc3\xa4m\xc3\xa4n Puolan ansioritarikunnan viidennen luokan ristin ty\xc3\xb6st\xc3\xa4\xc3\xa4n puolalais-ruotsalaisen kulttuuriyhteisty\xc3\xb6n kehitt\xc3\xa4miseksi. H\xc3\xa4n oli vuodesta 2011 Ruotsin s\xc3\xa4velt\xc3\xa4j\xc3\xa4liiton j\xc3\xa4sen. Petterssonin teosten joukossa ovat Ingivelse ja Sonatina da camera, jotka Ruotsin eturivin harmonikansoittaja Kallis Bengtsson kantaesitti. Helmikuussa 2012 kantaesitettiin Petterssonin teos Mysteriet Varsovan Fr\xc3\xa9d\xc3\xa9ric Chopin -musiikkiyliopistossa. H\xc3\xa4nen ensimm\xc3\xa4inen elektroakustinen teoksensa oli Fear and a Meditation Time.'